ΓΝΩΜΟΔΟΤΗΣΗ ΤΗΣ ΕΠΙΤΡΟΠΗΣ σύμφωνα με το άρθρο 251, παράγραφος 2, στοιχείο γ) της συνθήκης ΕΚ, επί των τροπολογιών του Ευρωπαϊκού Κοινοβουλίου στην κοινή θέση του Συμβουλίου σχετικά με την πρόταση ΚΑΝΟΝΙΣΜΟΥ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ όσον αφορά την εκούσια συμμετοχή οργανισμών σε κοινοτικό σύστημα οικολογικής διαχείρισης και οικολογικού ελέγχου (EMAS) ΠΕΡΙ ΤΡΟΠΟΠΟΙΗΣΕΩΣ ΤΗΣ ΠΡΟΤΑΣΗΣ ΤΗΣ ΕΠΙΤΡΟΠΗΣ σύμφωνα με το άρθρο 250, παράγραφος 2 της συνθήκης ΕΚ

ΓΝΩΜΟΔΟΤΗΣΗ ΤΗΣ ΕΠΙΤΡΟΠΗΣ σύμφωνα με το άρθρο 251, παράγραφος 2, στοιχείο γ) της συνθήκης ΕΚ, επί των τροπολογιών του Ευρωπαϊκού Κοινοβουλίου στην κοινή θέση του Συμβουλίου σχετικά με την πρόταση ΚΑΝΟΝΙΣΜΟΥ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ

όσον αφορά την εκούσια συμμετοχή οργανισμών σε κοινοτικό σύστημα οικολογικής διαχείρισης και οικολογικού ελέγχου (EMAS)

1. Ιστορικο υποβαθρο

Η πρόταση κανονισμού του Συμβουλίου όσον αφορά την εκούσια συμμετοχή οργανισμών σε κοινοτικό σύστημα οικολογικής διαχείρισης και οικολογικού ελέγχου (EMAS) [COM(1998)622 - 1998/0303 (COD)], εγκρίθηκε από την Επιτροπή στις 30 Οκτωβρίου 1998 και δημοσιεύθηκε στην Επίσημη Εφημερίδα στις 22 Δεκεμβρίου 1998.

Η Επιτροπή υπέβαλε την προαναφερθείσα πρόταση στο Συμβούλιο στις 30 Οκτωβρίου 1998 και στο Ευρωπαϊκό Κοινοβούλιο στις 30 Οκτωβρίου 1998.

Η Οικονομική και Κοινωνική Επιτροπή εξέδωσε κατ'αρχήν θετική γνώμη σχετικά με την πρόταση αυτή κατά την ολομέλεια της 26ης Μαΐου 1999. Η Επιτροπή των Περιφερειών αποφάσισε στις 28 Ιουνίου 1999 να μη γνωμοδοτήσει σχετικά με την ως άνω πρόταση.

Το Ευρωπαϊκό Κοινοβούλιο εξέφρασε γνώμη κατά την πρώτη ανάγνωση στις 15 Απριλίου 1999.

Η Επιτροπή αποδέχθηκε 18 από τις 59 τροπολογίες του Ευρωπαϊκού Κοινοβουλίου και σύμφωνα με το άρθρο 250, παράγραφος 2 της συνθήκης, η Επιτροπή ενέκρινε τροποποιημένη πρόταση στις 23 Ιουνίου 1999 την οποία διαβίβασε στο Συμβούλιο.

Το Συμβούλιο ενέκρινε ομόφωνα την κοινή θέση στις 28 Φεβρουαρίου 2000.

Η Επιτροπή υποστήριξε την κοινή θέση κατά την ανακοίνωσή της προς το Ευρωπαϊκό Κοινοβούλιο, την οποία ενέκρινε στις 10 Μαρτίου 2000.

Στις 16 Μαρτίου 2000 ο Πρόεδρος του Κοινοβουλίου ανακοίνωσε ότι μετά την παραλαβή της η κοινή θέση παραπέμφθηκε στην Επιτροπή Περιβάλλοντος, Δημόσιας Υγείας και Πολιτικής των Καταναλωτών. Στις 6 Ιουλίου 2000, κατά τη δεύτερη ανάγνωση, το Ευρωπαϊκό Κοινοβούλιο ενέκρινε 27 τροπολογίες στην κοινή θέση του Συμβουλίου.

Η παρούσα γνώμη περιέχει τη θέση της Επιτροπής όσον αφορά τις τροπολογίες του Ευρωπαϊκού Κοινοβουλίου σύμφωνα με το άρθρο 251, παράγραφος 2, εδάφιο γ), της συνθήκης ΕΚ.

2. Στοχοσ τησ προτασησ τησ επιτροπησ

Ο στόχος της πρότασης είναι να βελτιωθεί η συμβολή του EMAS στην προστασία του περιβάλλοντος μέσω της αναθεώρησης του ήδη υφιστάμενου κανονισμού του Συμβουλίου 1836/93 της 29ης Ιουνίου 1993.

Με την πρόταση το EMAS διευρύνεται κατά τρόπο που να καλύπτει όλους τους οικονομικούς τομείς καθιστάμενο τοιουτοτρόπως όργανο που τους επιτρέπει να βελτιώνουν συνεχώς τις περιβαλλοντικές επιδόσεις τους.

Η πρόταση ορίζει ρητά ότι επιβάλλεται να συμμετέχουν οι εργαζόμενοι σε όλες τις αντίστοιχες διαδικασίες θεωρώντας ότι αυτό αποτελεί μέσο για τη διαρκή βελτίωση των περιβαλλοντικών επιδόσεων.

Η συμβατότητα μεταξύ EMAS και του διεθνούς προτύπου ISO 14001 ενισχύεται επίσης περαιτέρω, δεδομένου ότι το ISO 14001 καθίσταται πλέον το σύστημα περιβαλλοντικής διαχείρισης του EMAS. Τοιουτοτρόπως είναι πλέον δυνατόν να οριστούν σαφώς τα στοιχεία του EMAS που υπερβαίνουν το ISO 14001, ήτοι η συμμόρφωση προς την περιβαλλοντική νομοθεσία, η βελτίωση των περιβαλλοντικών επιδόσεων, οι εξωτερικές επικοινωνίες και η συμμετοχή των εργαζομένων.

Η πρόταση προάγει τη συμμετοχή των μικρομεσαίων επιχειρήσεων (ΜΜΕ) στο EMAS καθιερώνοντας τους δέοντες μηχανισμούς στήριξης.

Η πρόταση προβλέπει την εμφανέστερη συμμετοχή στο EMAS των επιχειρήσεων με την καθιέρωση λογοτύπου ενώ παράλληλα τονίζεται η αξιοπιστία και η συνέπεια του συγκεκριμένου προγράμματος σε κοινοτικό επίπεδο.

3. Η γνώμη της Επιτροπησ σχετικα με τισ Τροπολογιεσ που προτεινει το Κοινοβουλιο

3.1 Σύνοψη της θέσης της Επιτροπής

Η Επιτροπή αποδέχεται 2 τροπολογίες πλήρως (τροπολογίες 1 και 2) και 7 εν μέρει ή κατ'αρχήν (τροπολογίες 3, 16, 19 (δεύτερο και τρίτο μέρος), 25, 30 (πρώτο μέρος), 32 και 33 (δεύτερο μέρος)). Οι εναπομένουσες τροπολογίες δεν γίνονται δεκτές.

3.2 Τροπολογίες του Κοινοβουλίου κατά τη δεύτερη ανάγνωση

Τροπολογίες που έγιναν δεκτές πλήρως ή εν μέρει

Τροπολογία 1 (Επιμόρφωση των επαληθευτών) (Αιτιολογική σκέψη 13)

Συμβάλλει στην εξασφάλιση και τη διατήρηση των απαραίτητων ικανοτήτων για τους περιβαλλοντικούς επαληθευτές. Αποτελεί μέρος των προσπαθειών για την εξασφάλιση της αξιοπιστίας του EMAS.

Τροπολογία 2 (Κίνητρα υπέρ των οργανώσεων) (Αιτιολογική σκέψη 14α (νέα))

Η τροπολογία αυτή καλεί τα κράτη μέλη να εξασφαλίσουν κίνητρα στις οργανώσεις που συμμετέχουν στο EMAS ώστε να ενισχυθεί η κοινή θέση και να καταστεί το EMAS ελκυστικότερο για τους υποψηφίους συμμετέχοντες.

Τροπολογία 19 (δεύτερο μέρος) (Τέλη συμμετοχής στο EMAS) (Άρθρο 11 παράγραφος 1 τελευταίο εδάφιο)

Η εφαρμογή λογικού τιμολογίου εγγραφής αναμένεται να συμβάλει ώστε το EMAS να καταστεί ελκυστικότερο για τους υποψήφιους συμμετέχοντες.

Τροπολογίες που έγιναν δεκτές κατ'αρχήν

Τροπολογία 3 (Υποστήριξη προς τις υποψήφιες χώρες για ένταξη) (Αιτιολογική σκέψη 14β (νέα))

Με την παρούσα τροπολογία επιδιώκεται να εξασφαλιστεί υποστήριξη στον τομέα του EMAS προς τις χώρες που είναι υποψήφιες για ένταξη στην Ευρωπαϊκή Ένωση. Αυτό αποτελεί μέρος της προενταξιακής στρατηγικής για την παροχή τεχνικής υποστήριξης δίχως εντούτοις να απαιτείται η αφιέρωση ειδικών πόρων στην διαδικασία αυτή. Πρέπει ιδίως να σημειωθεί ότι αυτό δεν μπορεί να συνεπάγεται την παροχή άμεσης χρηματοοικονομικής ενίσχυσης στις υποψήφιες χώρες και περιορίζεται στην εξής διατύπωση: "Η Επιτροπή υποχρεούται να παράσχει τεχνική αρωγή στις χώρες που είναι υποψήφιες για ένταξη κατά τη δημιουργία των δομών που είναι απαραίτητες για την εφαρμογή του EMAS".

Τροπολογία 16 (Ανταλλαγή δεδομένων μεταξύ των τοπικών εξουσιοδοτημένων οργανισμών) (Άρθρο 7 παράγραφος 2)

Η επικουρικότητα αποτελεί μια από τις κατευθυντήριες αρχές της κοινής θέσης η οποία επιτρέπει στα κράτη μέλη να ορίζουν σε εθνικό, περιφερειακό ή τοπικό επίπεδο αρμόδιους φορείς για το EMAS. Η τροπολογία αυτή κατά συνέπεια βασίζεται στην ως άνω αρχή ενθαρρύνοντας την επικοινωνία μεταξύ των εν λόγω τοπικών φορέων. Ουσιαστικά θα ήταν σκόπιμο να επεκταθεί κατά τρόπο που να καλύπτει την ανταλλαγή κάθε είδους πληροφοριών και όχι μόνο δεδομένων ("ανταλλαγή πληροφοριών" αντι των λέξεων "ανταλλαγή δεδομένων".

Τροπολογία 19 (τρίτο μέρος) (Διοικητική απλοποίηση για τις επιχειρήσεις) (Άρθρο 11, παράγραφος 1, εδάφιο 2)

Κρίνεται επιθυμητή η διοικητική απλοποίηση της συμμετοχής στο EMAS, ιδίως για τις μικρομεσαίες επιχειρήσεις. Ωστόσο, επιβάλλεται να προσεχθεί δεόντως η διατύπωση ώστε να αποφευχθεί η υποβάθμιση των απαιτήσεων του EMAS για τις μικρομεσαίες επιχειρήσεις ("Το σύστημα θα λειτουργήσει με στόχο να αποφευχθεί κάθε περιττή διοικητική επιβάρυνση των συμμετεχόντων και ιδίως των μικρών οργανισμών").

Τροπολογία 25 (Παράθεση του πλήρους κειμένου του τμήματος 4 του EN ISO 14001:1996) (Παράρτημα I A)

Η τροπολογία αυτή περιλαμβάνει το πλήρες κείμενο του τμήματος 4 του EN ISO 14001:1996 στο παράρτημα I A και θα συμβάλει σημαντικά στην αποσαφήνιση των απαιτήσεων του EMAS. Κρίνεται, εντούτοις, σκόπιμο να πραγματοποιηθεί προσθήκη με τη μορφή υποσημείωσης η οποία να αναφέρει την προέλευση του κειμένου καθώς και τις διευθύνσεις από τις οποίες διατίθενται πλήρη αντίγραφα, ώστε η Επιτροπή να συμμορφωθεί από νομική σκοπιά προς τους όρους της σύμβασης που έχει υπογράψει με την CEN (Ευρωπαϊκή Επιτροπή Τυποποίησης). Το κείμενο της υποσημείωσης θα έχει ως εξής: "Η χρήση του κειμένου του εθνικού προτύπου που παρατίθεται στο παράρτημα έχει επιτραπεί από την CEN. Το πλήρες κείμενο του εθνικού προτύπου μπορεί να αγορασθεί από τους εθνικούς οργανισμούς τυποποίησης που αναφέρονται στον κατάλογο του παρόντος παραρτήματος."

Τροπολογία 30 (πρώτο τμήμα) (Πληροφορίες σχετικά με τη συνεχή βελτίωση στην περιβαλλοντική δήλωση) (Παράρτημα III, 3.1, 1η υποπαράγραφος)

Η συμπερίληψη επίσημης παραπομπής στην έκθεση για τις περιβαλλοντικές βελτιώσεις αποτελεί μέρος των δεσμεύσεων που αναλαμβάνονται υπέρ της διαφάνειας μέσω του EMAS. Ωστόσο η ορολογία που χρησιμοποιείται θα πρέπει να είναι σύμφωνη με το άρθρο 2, εδάφιο β) σε ό,τι αφορά τη "συνεχή βελτίωση των περιβαλλοντικών επιδόσεων" που θα πρέπει να διατυπωθεί ακριβώς κατ' αυτόν τον τρόπο.

Τροπολογία 32 (Χρήση περιβαλλοντικών δεικτών εκ μέρους των οργανισμών) (Παράρτημα III, 3.3, εισαγωγή)

Είναι σημαντικό οι περιβαλλοντικές πληροφορίες που περιέχονται στην περιβαλλοντική δήλωση να είναι κατανοητές και συγκρίσιμες. Η χρήση περιβαλλοντικών δεικτών ενδέχεται κατά συνέπεια να συμβάλει στον σκοπό αυτό. Ωστόσο, δεν θα πρέπει να έχει ως αποτέλεσμα την πρόκληση περιττού φόρτου εργασίας κυρίως για τους μικρούς οργανισμούς επιφορτίζοντάς τους με τον ορισμό αναλόγων περιβαλλοντικών δεικτών. Πρόκειται για υπό ανάπτυξη πεδίο και δεν εναπόκειται στο EMAS να απαιτήσει τον ορισμό των εν λόγω δεικτών ("Προς τούτο, οι οργανισμοί δύνανται να χρησιμοποιούν τους αντίστοιχους ήδη υφιστάμενους δείκτες περιβαλλοντικών επιδόσεων...").

Τροπολογία 33 (2ο μέρος) (Εγγύηση καθολικής πρόσβασης στην περιβαλλοντική δήλωση) (Παράρτημα III, 3.6)

Η εξασφάλιση της πρόσβασης των ενδιαφερομένων στην περιβαλλοντική δήλωση αποτελεί καθοριστικής σημασίας στόχο του EMAS. Αυτό ωστόσο δεν θα πρέπει να έχει ως αποτέλεσμα να επιβαρύνονται διαδικαστικά οι οργανισμοί που συμμετέχουν στο EMAS και τα μέτρα που λαμβάνονται προκειμένου να εξασφαλίζεται η διαφάνεια θα πρέπει να είναι πάντα ανάλογα (το ρήμα "εξασφαλίζεται" αντικαθίσταται από το ρήμα "προσφέρεται").

Τροπολογίες που δεν γίνονται δεκτές

Τροπολογία 9 (Ορισμός του οργανισμού) (Άρθρο 2, παράγραφος κ), 2ο εδάφιο)

Η τροπολογία αυτή αντιφάσκει προς την αλυσίδα ευθυνών που προβλέπει η κοινή θέση για τον κατάλληλο ορισμό του οργανισμού που καταχωρίζεται στο EMAS. Ο αρμόδιος φορέας δεν παρεμβαίνει στο στάδιο του ορισμού του οργανισμού αλλά ενδέχεται να αναλάβει δράση κατά τη διαδικασία καταχώρισης εφόσον ο ορισμός του οργανισμού δεν ανταποκρίνεται στις απαιτήσεις του κανονισμού για το EMAS. Επιπλέον η τροπολογία αυτή καταργεί ρήτρα ευελιξίας η οποία θα επέτρεπε να λαμβάνονται υπόψη θέματα που ενδεχομένως αφορούν τις ελάχιστες προδιαγραφές που θα πρέπει να ισχύουν ώστε ένας φορέας να κρίνεται κατάλληλος για καταχώριση στο EMAS.

Τροπολογία 11 (Πεδίο που καλύπτει η περιβαλλοντική δήλωση) (Άρθρο 3, παράγραφος 2, εδάφιο γ)

Η δομή της κοινής θέσης περιλαμβάνει ιδίως ορισμούς των όρων που χρησιμοποιούνται σε ολόκληρο το κείμενο. Προκειμένου να είναι σαφής ο κανονισμός στους υποψήφιους συμμετέχοντες, θα πρέπει να είναι συνεπής σε ό,τι αφορά τους όρους και τις απαιτήσεις πράγμα που δεν συμβαίνει με την τροπολογία 11. Επιπλέον, η τροπολογία αυτή εισάγει στοιχεία τα οποία ήδη καλύπτονται σε άλλα σημεία της κοινής θέσης με αποτέλεσμα να επιβαρύνεται η λογική δομή των σταδίων που προβλέπει το EMAS για την καταχώριση.

Τροπολογία 12 (Συμμόρφωση προς την περιβαλλοντική νομοθεσία) (Άρθρο 3, παράγραφος 2 (νέα υποπαράγραφος)

Η τροπολογία αυτή σχετίζεται με το θέμα της συμμόρφωσης των οργανισμών προς την περιβαλλοντική νομοθεσία και περιλαμβάνει απαίτηση να εξασφαλίζεται η καταχώριση των οργανισμών μόνο εφόσον συμμορφώνονται προς την περιβαλλοντική νομοθεσία. Στόχος του EMAS είναι να συμβάλει ώστε οι οργανισμοί να υπερβαίνουν κατά πολύ την ως άνω ελάχιστη απαίτηση. Η συγκεκριμένη πρόθεση καλύπτεται ήδη στην κοινή θέση στο πλαίσιο της υλοποίησης της περιβαλλοντικής πολιτικής καθώς και της διαδικασίας που προβλέπεται προκειμένου να εξασφαλιστεί ότι οι οργανισμοί ανταποκρίνονται στο κείμενο νομικό πλαίσιο (Παράρτημα V 5.4.3). Ωστόσο, το EMAS είναι πρόγραμμα εθελούσιας συμμετοχής και η τροπολογία 12 υπάρχει κίνδυνος να αλλοιώσει τη φύση του καθιστώντας το υποκατάστατο για τους περιβαλλοντικούς ελέγχους που φέρουν σε πέρας οι αρμόδιες αρχές στα κράτη μέλη.

Τροπολογία 13 (Συχνότητα επικύρωσης της περιβαλλοντικής δήλωσης) (Άρθρο 3, παράγραφος 3, εδάφιο β)

Η τροπολογία 13 αντικαθιστά την αρχή της ετήσιας επικύρωσης των ενημερώσεων της περιβαλλοντικής δήλωσης με αναφορά σε τακτική επικύρωση. Τοιουτοτρόπως, υποβαθμίζεται η διαφάνεια και η αξιοπιστία των διαδικασιών του EMAS. Η περιβαλλοντική δήλωση είναι το ορατό μέρος κάθε καταχώρισης στο EMAS και ως εκ τούτου θα πρέπει πάντα να είναι αξιόπιστη ως προς το περιεχόμενο. Επιβάλλεται επίσης να σημειωθεί ότι με τον τρόπο αυτό οι απαιτήσεις σχετικά με τη συχνότητα επικύρωσης προκαλούν σύγχυση στους οργανισμούς. Το νέο άρθρο 3, παράγραφος 3, εδάφιο β), όπως τροποποιήθηκε, αναφέρεται σε "τακτική" συχνότητα σύμφωνα με τις απαιτήσεις που ορίζει το παράρτημα V 5.6 το οποίο όντως αναφέρεται αποκλειστικά και μόνο σε ετήσιες επικυρώσεις.

Τροπολογία 15 (Επαληθεύσεις από "επισκέπτες" επαληθευτές) (Άρθρο 4, παράγραφος 5)

Το άρθρο 4 της κοινής θέσης θεσπίζει ως αρχή ότι οι περιβαλλοντικοί επαληθευτές μπορούν να εργαστούν σε όλα τα κράτη μέλη της Ευρωπαϊκής Ένωσης στα οποία έχουν διαπιστευτεί. Οι προϋποθέσεις για την ισχύ του αναφέρονται στο παράρτημα V. Η τροπολογία 15 επαναλαμβάνει ορισμένες και τροποποιεί κάποιες άλλες από τις προϋποθέσεις που ορίζει το παράρτημα V. Αυτό θα μπορούσε να αποβεί εις βάρος της συνέπειας του όλου κανονισμού για το EMAS.

Τροπολογίες 18 και 20 (Έκθεση στο Ευρωπαϊκό Κοινοβούλιο) (Άρθρο 10 παράγραφος 2, 2ο εδάφιο και άρθρο 11 παράγραφος 3)

Πληροφορίες διατίθενται στο Κοινοβούλιο εφόσον διατυπωθεί αντίστοιχο αίτημα αλλά κρίνεται σκοπιμότερο οι υφιστάμενοι πόροι να συγκεντρωθούν στη λειτουργία του EMAS.

Τροπολογία 19 (1ο μέρος) (Προτεραιότητα κατά την πρόσβαση σε διευκολύνσεις του δημοσίου) (Άρθρο 11, παράγραφος 1, 1ο εδάφιο)

Η τροπολογία αυτή επιδιώκει να βελτιωθεί η πρόσβαση στις "διευκολύνσεις του δημοσίου" για οργανισμούς που είναι καταχωρημένοι στο EMAS. Τοιουτοτρόπως θεσπίζει μια απροσδιόριστη και ασαφή έννοια η οποία είναι αδύνατο να εφαρμοστεί.

Τροπολογία 21 (Μέθοδοι προβολής του EMAS) (Άρθρο 12, παράγραφος 1, υποπαράγραφος 2)

Η ενημέρωση σχετικά με το EMAS είναι καθοριστικής σημασίας για την επιτυχία αυτού του μέσου εκούσιου χαρακτήρα. Ωστόσο, αναφέροντας ποιοι οργανισμοί έχουν τη δυνατότητα να προβάλουν τις πληροφορίες σχετικά με το EMAS, ενδέχεται να περιοριστεί το πεδίο που καλύπτουν οι πληροφορίες αυτές ενώ παράλληλα η μέθοδος αυτή μπορεί να αποδειχθεί ακατάλληλη λόγω τοπικών συνθηκών.

Τροπολογία 23 (Πρωτόκολλο για τις κατευθύνσεις σχετικά με τις κυρώσεις) (Άρθρο 13, 2η παράγραφος (νέα))

Η τροπολογία 23 υποχρεώνει τα κράτη μέλη να καταλήξουν σε "δεσμευτικό πρωτόκολλο" σχετικά με τις κυρώσεις. Τοιουτοτρόπως εισάγεται αόριστη και ασαφής έννοια η οποία δεν μπορεί να εφαρμοστεί.

Τροπολογία 24 (Επιτροπολογία) (Άρθρο 14, παράγραφος 2)

Οι νομικές μεταβολές στην απόφαση περί επιτροπολογίας επιβάλλουν την ανάληψη των σχετικών καθηκόντων εκ μέρους κανονιστικής επιτροπής, όπως προβλέπει το άρθρο 14 της κοινής θέσης για την επιτροπή και όχι την ανάληψη των καθηκόντων αυτών από διαχειριστική επιτροπή.

Τροπολογίες 27, 29 και 41 (Συμμετοχή των εργαζομένων) (Παράρτημα I B(4), Παράρτημα II, 2.6 (στ) και (Άρθρο 1, παράγραφος 2, εδάφιο δ)

Οι ως άνω τροπολογίες αφορούν τη συμμετοχή των εργαζομένων και των εκπροσώπων τους στην υλοποίηση του EMAS. Η αρχή της συμμετοχής των εργαζομένων καλύπτεται ήδη από την κοινή θέση. Οι τροπολογίες αυτές προσθέτουν στο κείμενο της κοινής θέσης διευκρινίζοντας τις μεθόδους και τα μέσα που θα πρέπει να χρησιμοποιούν οι οργανισμοί προκειμένου να εξασφαλιστεί η συμμετοχή των εργαζομένων. Αντίστοιχες απαιτήσεις ενδέχεται τελικά να περιορίσουν τις δυνατότητες συμμετοχής των εργαζομένων, δεδομένου ότι υφίστανται μεγάλες διαφορές από οργανισμό σε οργανισμό, από τομέα σε τομέα και από κράτος μέλος σε κράτος μέλος. Η διάδοση της βέλτιστης πρακτικής στον τομέα αυτό, μέσω των καθοδηγητικού χαρακτήρα εγγράφων που εκπονεί η Επιτροπή από κοινού με οργανισμό εκπροσώπησης των εργαζομένων, θα ήταν ο πλέον ενδεδειγμένος τρόπος αντιμετώπισης του θέματος.

Τροπολογία 30 (2ο μέρος) (Έντυπη περιβαλλοντική δήλωση) (Παράρτημα III, 3.1, 1η υποπαράγραφος)

Η τροπολογία 30 (2ο μέρος) καταργεί την υποχρέωση των οργανισμών να διαθέτουν έντυπη περιβαλλοντική δήλωση για όλους όσους δεν διαθέτουν άλλο μέσο πρόσβασης στα στοιχεία αυτά. Η διαφάνεια αποτελεί καθοριστικής σημασίας αρχή του EMAS και η τροπολογία αντιφάσκει προς αυτήν.

Τροπολογία 33 (1ο μέρος) (Διαθεσιμότητα της περιβαλλοντικής δήλωσης) (Παράρτημα III, 3.6)

Η διαφάνεια αποτελεί καθοριστικής σημασίας χαρακτηριστικό του EMAS, δεν θα πρέπει εντούτοις να συνεπάγεται την υπέρμετρη επιβάρυνση των οργανισμών. Επιβάλλοντας τη δημοσιοποίηση της περιβαλλοντικής δήλωσης, αντί της δημόσιας διάθεσής της, ως ορίζεται στην τροπολογία 33 (1ο μέρος) επιβαρύνονται περαιτέρω οι εταιρείες, και ιδιαίτερα οι μικρομεσαίες επιχειρήσεις.

Τροπολογία 35 (Κριτήρια ικανότητας για τους περιβαλλοντικούς επαληθευτές) (Παράρτημα V, 5.2.1 (β), (γ) και (δ))

Το παράρτημα V της κοινής θέσης ορίζει τα προσόντα που πρέπει να διαθέτουν οι περιβαλλοντικοί επαληθευτές ώστε να φέρουν εις πέρας τα καθήκοντα που τους ανατίθενται από τον κανονισμό για το EMAS. Τα προσόντα αυτά είναι κατάλληλα και ανάλογα προς τους στόχους του EMAS. Η τροπολογία 35 υπερβαίνει τους στόχους του EMAS καθιερώνοντας πρόσθετες απαιτήσεις για τους περιβαλλοντικούς επαληθευτές του.

Τροπολογία 36 (Συχνότητα επαληθεύσεων) (Παράρτημα V, 5.6)

Δεν είναι ιδιαίτερα σαφής η προστιθέμενη αξία της τροπολογίας 36 όσον αφορά την εξασφάλιση αξιόπιστης διαδικασίας επαλήθευσης στο EMAS. Εν πάση περιπτώσει, η συχνότητα των επαληθεύσεων δεν μπορεί να βασίζεται στα αποτελέσματα της προηγούμενης δήλωσης. Κατά πρώτον, διότι αυτό θα μπορούσε να γίνει αντιληπτό διαφορετικά (περιβαλλοντικά αποτελέσματα του οργανισμού ή αποτελεσματικότητα του συστήματος περιβαλλοντικής διαχείρισης). κατά δεύτερον, διότι ένα από τα κύρια στοιχεία είναι να καθοριστεί κατά πόσον το περιβαλλοντικό σύστημα λειτουργεί ορθά ή όχι διενεργώντας τις απαραίτητες επαληθεύσεις.

Τροπολογία 37 (Κριτήρια αποτίμησης της σημασίας των επιπτώσεων) (Παράρτημα VI, 6.1, 1η παράγραφος)

Η τροπολογία 37 καθιερώνει στοιχεία άσχετα προς την αξιολόγηση των περιβαλλοντικών επιπτώσεων ως ορίζονται στο παράρτημα VI 6.4 της κοινής θέσης.

Τροπολογίες 38/46 (Συχνότητα επικύρωσης της περιβαλλοντικής δήλωσης) (Άρθρο 3, παράγραφος 3α (νέα)

Η τροπολογία 38/46 εξασθενεί τη διαφάνεια και την αξιοπιστία της διαδικασίας του EMAS επιτρέποντας τη μείωση της συχνότητας επικύρωσης της περιβαλλοντικής δήλωσης από 12 σε κατά μέγιστον 36 μήνες βάσει πέντε κριτηρίων. Κατά πρώτον δεν είναι σαφές κατά πόσο τα κριτήρια αυτά πρέπει να ισχύουν ταυτόχρονα ή όχι. Κατά δεύτερον, από την πείρα που έχει συγκεντρωθεί από τα συστήματα περιβαλλοντικής διαχείρισης (EMS) τα κριτήρια χρησιμοποιούνται προκειμένου να ορισθεί η συχνότητα επαλήθευσης, και όχι για να ορισθεί η συχνότητα επικύρωσης, των εξωτερικών εκθέσεων. Κατά τρίτον, μια από τις περιπτώσεις αυτές αφορά τις μικρομεσαίες επιχειρήσεις, ήτοι τις επιχειρήσεις που διαθέτουν έως και 250 εργαζομένους. Δεν υφίσταται σχέση μεταξύ του αριθμού των εργαζομένων και των επιπτώσεων στο περιβάλλον. Ως εκ τούτου, αυτό θα μπορούσε να επιτρέψει σε οργανισμούς με προσωπικό 3 ατόμων, που εντούτοις έχουν σοβαρές επιπτώσεις στο περιβάλλον, να υποβάλουν εκθέσεις μόνο ανά τριετία. Τοιουτοτρόπως όμως θα υποβαθμίζονταν η αξιοπιστία του EMAS. Επιπλέον, η τελευταία περίπτωση δεν απηχεί τη λογική του EMAS. Ένας οργανισμός που έχει καταχωριθεί στο EMAS βρίσκεται σε φάση βελτίωσης. Ορισμένες μεταβολές ενδέχεται να είναι ήσσονος σημασίας κάποιο έτος αλλά είναι εντελώς απίθανο να μην υπάρχει καμία μεταβολή και η προτεινόμενη τροπολογία θα ενθάρρυνε τους οργανισμούς να παραμείνουν παθητικοί.

Τροπολογία 49 (Καθιέρωση της περιβαλλοντικής πολιτικής) (Άρθρο 1, παράγραφος 2, εδάφια (α) και (β))

Η τροπολογία 49 καθιερώνει την πολιτική περιβάλλοντος ως στάδιο πριν από την καθιέρωση του συστήματος περιβαλλοντικής διαχείρισης. Ωστόσο η περιβαλλοντική πολιτική καλύπτεται από την συνολική έννοια του συστήματος περιβαλλοντικής διαχείρισης ως αυτό περιγράφεται στο παράρτημα Ι Α. Κατά συνέπεια η τροπολογία αυτή θα έβλαπτε τη λογική δομή των διαδοχικών φάσεων καταχώρισης στο EMAS.

3.3. Τροποποιημένη πρόταση

Βάσει του άρθρου 250, παράγραφος 2 της συνθήκης ΕΚ, η Επιτροπή τροποποιεί την πρόταση της ως αναφέρεται ανωτέρω.